Garīgie dziedājumi kā resurss balss attīstībai
Vokālā estētika, interpretācija un praktiskais pielietojums
Meistarklasi vadīs dziedātāja un diriģente Aleksandra Špicberga.
Norise
Datums un laiks: 2026. gada 29. oktobrī plkst. 15.00
Norises vieta: Ernesta Vīgnera Kuldīgas Mūzikas skola
Ilgums: 2 × 45 minūtes
Mērķauditorija: mūzikas skolu audzēkņi, sākot no 5. klases, mūzikas vidusskolu audzēkņi, pedagogi, topošie diriģenti un vokālisti
Pieteikšanās: līdz 16. oktobrim – https://forms.gle/UNfv3jBMdrxjkuW26
Informācija: andra.zvejniece@kuldiga.lv
Meistarklases mērķi
•  iepazīstināt jaunos mūziķus un mūzikas pedagogus ar dažādu tradīciju garīgā dziedājuma vokālo estētiku un interpretācijas principiem;
•  paplašināt jauno mūziķu priekšstatu par vokālās kultūras daudzveidību un veicināt interesi par akadēmisko un garīgo mūziku;
•  sniegt praktisku ieskatu retāk sastopamajās vokālajās tehnikās un to pielietojumā, piedāvājot idejas un paņēmienus darbam ar elpošanu, skaņas veidošanu, tembru, artikulāciju, frāzējumu un balss attīstību.
Meistarklases saturs
1. Iedziedāšanās un balss sagatavošanas tehnikas
Ķermeņa un balss aparāta sagatavošana dziedāšanai, elpošanas un fonācijas koordinācija, elpas plūsmas vadība, balss iesildīšana un brīvas skaņas veidošanas pamatprincipi.
2. Garīgais dziedājums dažādās tradīcijās
Ieskats dažādu kultūru garīgās mūzikas tradīcijās – grieķu, koptu, arābu, aramiešu, latīņu, senslāvu un citās dziedāšanas praksēs.
3. Vokālā estētika un dziedājuma maniere
Atšķirīgās vokālās pieejas dažādās tradīcijās – balss tembrs, frāzējums, ornamentika, artikulācija un skaņas veidošanas principi.
4. Teksts un garīgais saturs
Garīgā teksta nozīme interpretācijā un dziedājuma iekšējā dramaturģija.
5. Praktiski piemēri un demonstrējumi
Dziedājumu piemēri no dažādām tradīcijām, demonstrējot stilistiskās un vokālās atšķirības.
6. Saruna ar dalībniekiem
Diskusija par garīgās mūzikas interpretāciju un tās vietu mūsdienu koncertdzīvē.
Meistarklase veidota kā lekcijas, praktisku vingrinājumu, demonstrējumu un sarunas kombinācija.
Aleksandra Špicberga (2002)
Dziedātāja un diriģente, kura darbojas akadēmiskās, garīgās un tautas mūzikas projektos.
Aleksandra ir koncertcikla “Laiks. Tu. Lūgšana” muzikālā vadītāja un piedalās koncertuzvedumu veidošanā, kuros dažādu kultūru garīgā mūzika tiek interpretēta laikmetīgā skatuves valodā.
Kopš 2022. gada viņa vada zēnu vokālo grupu “Puikas”, strādājot ar dažāda vecuma zēniem un īpašu uzmanību pievēršot balss attīstībai un dziedāšanas turpināšanai balss mutācijas periodā. Pedagoģiskajā darbā Aleksandra pievēršas dažādu vokālo tradīciju izpētei un to praktiskai izmantošanai darbā ar jaunajiem dziedātājiem.
Aleksandra studē Jāzepa Vītola Latvijas Mūzikas akadēmijas maģistrantūrā profesora Andra Veismaņa kora diriģēšanas klasē un dzied kamerkorī “Ave Sol”.
Dalībniekiem
Pedagogiem par dalību meistarklasē tiks izsniegta apliecība par profesionālo pilnveidi 2 stundu apjomā. Apliecība tiks nosūtīta uz pieteikumā norādīto e-pasta adresi.
Dalība meistarklasē ir bez maksas.
Organizē Ernesta Vīgnera Kuldīgas Mūzikas skola sadarbībā ar MIKC “Ventspils Mūzikas vidusskola”. Atbalsta Kuldīgas novada pašvaldība.
